#### **PEDAGÓGIAI NAPLÓ**

**2019/20. tanév I. félév**

#### **Pedagógiai napló**: Lapokból összeállított, fokozatosan bővülő, újabb lapokkal kiegészülő munkafüzet, amelyben a hallgató az egyéni gyakorlaton szerzett és írásban rögzített tapasztalatait, megfigyeléseit, valamint a csoportos gyakorlati feladatait gyűjti össze.

A Pedagógiai naplóját (Munkafüzetét) az egyéni gyakorlata után bemutatja a mentorának és a gyakorlatvezetőnek. A félév végén a mentor és a gyakorlatvezető a csoportos gyakorlati feladatokkal kiegészített pedagógiai naplót újból ellenőrzi, és értékeli a hallgató munkáját.

**Egyéni és csoportos szakmai gyakorlat IV. BOV1137, BOV1137L**

**A PEDAGÓGIAI NAPLÓ TARTALMA**

# Egyéni célok és tanulságok

A gyakorlat megkezdésekor:

* Gondolja át, és gyűjtse össze, hogy az óvodai nevelőmunkában milyen kompetenciákkal rendelkezik, melyek azok a területek, amelyekben már önállóan, biztonsággal mozog.
* Fogalmazzon meg legalább két-három három konkrét egyéni célt, amelyet az óvodai gyakorlata során ebben a félévben szeretne elérni!

**EGYÉNI GYAKORLAT dokumentálása**

#### **Tájékozódás**

Tanulmányozza át a gyermekcsoport nevelési tervét, és emelje ki az alábbi tartalmakat:

* A finommotorika és a kreativitás fejlesztése: rajz, festés, kézimunka, mintázás stb.
* Differenciált fejlesztés, egyéni bánásmód

(terjedelem: 1 oldal)

1. ***Egyéni fejlesztés, differenciálás***

* Tanulmányozza a **gyermeki fejlődés nyomon követésének dokumentumait (anamnézis, megfigyelőlap, személyiséglap, egyéni fejlesztési füzet)**!
* Válasszon ki egy speciális gondozást, gondoskodást, fejlesztést igénylő gyereket a csoportból! Mutassa be az egyéni fejlesztési füzetben vagy a személyiséglapon megfogalmazott egyéni fejlesztési célokat, feladatokat és eredményeket!

1. **Irányított tevékenység**

* Vizuális nevelés–megfigyelés (terjedelem: 1–2 oldal + a rajzos minták, illusztrációk)
* Vázolja fel, hol rajzolnak, festenek, kézimunkáznak, mintáznak, barkácsolnak stb. a gyermekek. A csoportszoba alaprajzán külön színekkel jelölje a terem funkcionális felosztását. Ahol színátmenetek képződnek, látható, hogy több funkció tartozik ahhoz a területhez. –
* Sorolja fel, milyen eszközök állnak a gyermekek rendelkezésére az alkotó jellegű tevékenységhez a nap folyamán (agyag, gyurma, festék, színesek, kréta, olló, ragasztó, fonalak, tű stb.).
* Figyelje meg egy-egy gyermek testhelyzetét és mozdulatait rajzolás közben (térdel, ül, áll; lefogja-e a nem rajzoló kezével a papírt; melyik kezével fogja az eszközt stb.) Írjon néhány példát a gyermekek eszközhasználatára (pl.: ceruzafogás, ecsetkezelés, ollóhasználat, varróeszköz stb.) és elemezze, mit mutat a finommotoros fejlődésük.
* Jegyezze fel, kik azok gyermekek a csoportban, akik nagyon szeretnek, vagy éppen ellenkezőleg, nem szeretnek rajzolni, és nemigen ülnek le a rajzasztalhoz. Kik azok, akik inkább az olyan téri megjelenítést helyezik előtérbe, mint az építés és konstruálás, agyagozás stb.
* Kövesse nyomon és rajzolja le 1-2 kisgyermek saját jelének rajzfejlődését, illetve figyelje meg, miként válik a biztos sémarajz rajzi elemmé vagy díszítménnyé. Figyelje meg, amint a gyermek saját sémarendszerébe bekerülnek a betűk! Hogyan használja a gyermek dekorációs eszközként, majd jelének kiváltására?
* Figyelje meg, és rajzolja le, milyen sémákat adnak át és vesznek át szívesen a gyerekek egymástól. Vannak-e a gyerekek által elismert „jól rajzolók”, kik és miért éppen ők?
* Figyelje meg, hogy a gyerekek –a folytatólagos játékhoz hasonlóan –visszatérnek-e az alkotásaik folytatásához?
* Gyűjtsön példát arra, amint az elkészült alkotások valamilyen formában tovább „élnek”, megelevenednek (tárgyjáték, bábozás, kitaláció, rögtönzések stb. formájában)!
* Gyűjtsön a füzetében (síkban is megjeleníthető) anyag-festék-eszköz mintákat, pl.: ceruza, filc, kréta, grafitrúd, akvarell, tempera, ujjfesték, akrilé stb. felületeket, amit megfigyelt.
* Ugyancsak helyezzen el érdekesebb papírmintákat, vagy préseleteket, frottázsokat.

#### A megfigyelések– lehetőleg a történésekkel egyidejűleg, de legalább azon a napon készüljenek. Az egyéni gyakorlat folyamán naponta rögzítse a legfontosabb eseményeket és személyes benyomásait. (Mivel minden napról készül feljegyzés, összesen 4-5, kb. egy-egy oldalas megfigyelése lesz a hét végére.)

Melléklet: csatolhat a naplója végére egy nagyméretű borítékot, amelybe gyerekmunkát, vagy olyan, a csoport életével kapcsolatos dokumentációt helyezhet el, amelyet szeretne emlékeztetőül megőrizni.

# A heti gyakorlat összegzése és felkészülés az elemzésre

* Mit tanultam a héten? Az elemzés menete: a heti munka összegzése a feladatok megnevezésével és értékelés.

#### **Szubjektív összefoglaló a hétről**

Az egyéni gyakorlat befejeztével az alábbi szempontok alapján gondolja végig az óvodai tapasztalatait:

* *Mi volt a legnagyobb örömöm a héten?*
* *Mi jelentett a legnagyobb problémát nekem?*
* *Mi volt a legnagyobb újdonság számomra a héten?*

## **CSOPORTOS GYAKORLAT dokumentálása**

* Hospitálási feljegyzések (naplók).
* Tevékenység (foglalkozás) tervezetek, vázlatok , reflexiók